كه‌نعان حاته‌م/ هەنای ئنسان نیشتەجای ناو ئەشکەفتەیل بوی،
و داهاتەیلی لە سەرچەوەی راو بوی، ژنەیل ئەو وەختە، داشت مقەیەتی مناڵەیلیان کردیان،
و داهات راو پیاوەیل بەشەوە کردیان، ک ژنەگە بەش کەسیگ لە خیزان و بنەماڵەگەی گوما
نەکردیاد، و نەیشتیاد کەسیگ لە خواردن خوەی بیبەش بوود،  ئەگەر خوەییش وە زگ ورسگ بەخفتیاد، هەکاتی داڵگەیل
ئمڕوو، پاپای خوەی نییە، تەنیا هووڵی و هویری هالە لای کەسەیل خیزانەگەی، چ لە فەرزەن
خوەی بوود، یا لە کەسەیلیگ تر لەو بنەماڵە، ک وەیجوورە رەسیمنەو ک ژن خاوەن دەسەڵات
بویە، و دارایی لە ژیر دەس خوەی بویە.
ئەو مەوقە، پیاوەگە هەمیشە خەریک ڕاوکردن بوی، و تا بتوێنێد
راو بکەێد، بایەدە پیاوەگە چەن رەفتاریگ وەکار بارێد؛ یەکەمیان فێل ومەکربازی تا ئاژەڵ
یا ماسی یا مەلەوەر بخەڵتنێد، و بتوێنێد بگریدەی، و دوویەمیان بایەدە دڵی سەخت بوود
و رەفتاری توندڕەو بوود تا بتوێنێد وە زوور و سەختی وبی رەحمانە ئەو ئاژەڵەیلە بکوشێد،
و سێیەم رەفتارەگەی ئەوەسە ک بایەدە  ئەو پیاو
راوچیە دان و خوەراکەگە گیر بارێد و شوونە ستراتیژییەگە داگیر بکەێد، تا ناچار ئەو
نێچیرەیلە بکەێد بکەفنە وەردەسی.
وەگەرد ئەو رووزگار و سەردەمە ک  ئایەم راوچی بوی، پیاو بویە خاوەن ئەو سێ رەفتار
بەدە، فێڵ ومەکربازی، وتوندڕەوی و دڵسەختی، و گیرهاوردن و داگیرکردن، باوجی ژنەگە و
دڵنەرمی خوەی و دڵسووزیی مەن، و هەر جوور خاوەن ماڵ و دەسەڵاتداریگ ک دارایی ماڵەگە
لەژیر دەسی بوی، هەر وەو جوور عەداڵەتیە لە بەشکردن خوەراک ئەرا گشتی مەنەی، و هەر
هووڵی ئەرا گشتی بوی، و پاپای خوەی نەوی.
دویای ئەوە ک ژنەیل
لەوەخت ناوە و چشت شووردن، کەفتنە فتراق ئەوە ک تویەمەیل هەنای ئاو رشیەێدە بانیان
بوونە دار و درەخت، و ئیجا بەر گرن، هات هووکارەی کشاورزی بوی، و هیشت ئایەم لە ئەشکەفتەیل
دەرچوود.
وەداخەو ک هەنای پیاوەگە لە ڕاوکردن واز هاورد، و لە ئەشکەفتەگە
دەرچگ، و لە کوێەیل داوەزیا، و بویە کشاورز، و شارستانیەت دەس وەپیکرد،  ئەو سێ رەفتارە لە ناو دەروینی جیگر بوین، باوجی
ئیجا لەبان ژن وەکاریان هاورد، جوور نێچیر نوویگ، تا ژن لە خاوەن ماڵ و دەسەڵاتدار
مهرەبانیگ بکەێدەی نەوکەر خوەی، وەو سێ رەفتارە ک لە سەردەم راوچێەتی لە دەروینی چەسپیان.
پیاوەگە، کەفتە هونەر کوێلەکردن ژن، دەسکردە فێڵ و مەکربازی،
و دڵسەختی و توندڕەوی، داگیرکردن  و شوون و
گیرهاوردن ماڵ و دارایی.
بی گومان، وەرخودان ژن وەرانوەر ئەو رەفتارەیلە دەس وەپی
کرد، تا ژنیش کەم کەم رەفتارەیل نوویگ وەکارهاورد، جوور وەرخودانیگ لە نوای ئەو ستەم
و نەوکەریە ک پیاو وەکاریان تیارێد، تا ژنەگەیش، چوونکە ئەو هێز لەشیە نەیرێد، رەگەزی
خوەی وەکار هاورد، تا کەم کەم، خوەی بکەێدە تەنیا لەشیگ لە وەردەم پیاوەگە، و واز لە
فرەی مافەیل خوەی بارێد.
لەوە خراوتر، ئەو سێ رەفتارە ک پیاو لە سەردەم راوچێەتی ئەرا
سەردەم کوێلەکردن ژن و مناڵ و بنەماڵەی خوەی هاوردەی، لە شارستانەیت، بوینە رەفتار
دەسەڵاتدارەیل، ک و هەمان شیوە، کویلەی مەردمەگە وەو سێ رەفتارە کەن، و جووراجور ناونشانەیل،
چ وەناو خودا، یا وەناو خاک، یا وەناو نەتەوە، یا وەناو بەرژەوەنی گشتی، فێڵ و مەکربازی
راوچیەگە هاتە جی، و هەمیش  وە چەک و دارودەسەی
دڵسەختیگ رخ مەردم و گەل بەن، و هەمیش وە هەزاران دەسپیچگ و بەهانە، داگیر داهات و
شوونەیل ستراتیژییەکان کەن، تا مەردمەگە بکەنە نەوکەر و نێچیر خوەیان.
ئەگەر وەرەو سەرچەوەی ئی نەهامەتیە بچیمنەو، و خاس لەلی هویرەو
بکەیمن، دوینیمن ک تەنیا رییگ هەس ئەرا خاسەوکردن و دەرچگن لەی نەهامەتیە، ئەوەسە ک
ئەرا خود هووکارە سەرکیەگە بچیمنەو، ک ئەگەر ژن ئازاد نەوود، گەلیش قەت ئازاد نێەوود.
